عبدالقادرخان خټک (۱۰۶۳- ۱۱۲۸ ه س) عبدالقادرخټک د خوشحال خان خټک د ادبي باغ و بڼ دوهم خوږ ژبی بلبل دی. خوشحال هان د ده د زیږدنې کال له کلمې څخه را ایستلی دی، په دې مانا چې عبدالقادرخان د ‍۱۰۶۳ کال د لوی اختر د میاشتي په پنځه ویشتم زیږیدلی دی. عبدالقادرخټک د خوشحال خان د ادبي کورني د روزني او ښووني نه پوره برخه اخیستی ده. د عبدالقادر اثارو څخه دا جوتیږي چې نوموړی لوی عالم او د شاعرانو په لومړۍ قطار کې شمېرل کیږي. همدا ډول ده د دیوان د اشعارو څخه دا هم معلومیږي چې هغه په هندي، عربي او پارسي ژبو ښه پوهیده، ځکه چې ده په خپل اشعارو کې د قافیې د برابرلو لپاره د دغو ژبو د کلماتو څخه کار اخیستی دی. برسیره پر دې، د عبدالقادرخان خټک د شاعري تر څنگ د لیکوالي او ترجمي پوره استعداد هم درلود. څنگه چې ورښانه ده، د رښانیانو او خوشحالانو نهضتونه په پښتو کې په شعوري توگه سیاسي بیداري را پیدا کړه، قومونه او ولسونه یې خپل ملي او کلتوري گټو ته راوبلل، چې په دغه وخت کې عبدالقادر خټک هم په دغه چاپیریال کې ژوند کاوه او د خپلو خیالاتو او جذباتو څخه یې خپل قوم ته په شعوري توگه خدمت وکړ. دغه وخت چا د توري، چا د قلم به واسطه خپله ملي مبارزه د فیودال مغلو پر ضد پر مخ بیوله او د استعمار د کړۍ نه د ازادولو په لوري هڅه روانه وه چې د غه موادو په رڼا کې سړی کولای شي د هغه د اجتماعي او سیاسي ژوند اړخونو باندې و غږیږي. د خټکو سرسري تاریخ څخه دا څرکندیږي چې عبدالقادر نه یواځې شاعر، بلکه د خپل ننگیالي پلار او وړونو غوندي د قلم په څنگ کې د تورې خاوند هم و، چې مشهور ختیځ پوه انگریز میجر راورتي د عبدالقادر په اړه داسې لیکلی دی. ؛؛ عبدالقادر د توري هم دومره میړنۍ و لکه چې د قلم د هغه شاعر دی. چې دا هغه شاعر دی چې د پيښور ضلعي د مغلي ښار څخه د نوښار گیلا د درژ میلتو څخه وروسته ونیول او درې زره مغل یې مات کړ.....؛؛ همدارنگه عبدالقادر خپل د پلار سره د کال ۱۰۸۵ د گنبت په جگړه کې د حکومت پر ضد د شیرمحمد بنگښ سره جنگیدلی دی. په دې جگړه کې عبدالقادر ټپي شو، او ډیر خلکو ته زیان ورسید. دغه پيښې ته خوشحال خان داسي اشاره کړی دی.